赴省試到闕偶成
作者：慕容彥逢
朝代：宋

paragraphs: 去年隋隄一丈雪，雪路苦寒那可行。
行人畏寒兼畏滑，滿蹊堅冰如鑑明。
行裝人與馬成二，身不自惜旁人驚。
崎嶇千里到京闕，痛定回思雙淚傾。
伊予少小親翰墨，應敵豈解前無勍。
今者西來皆計吏，妄與羣俊爭文鳴。
無田歸耕曷爲養，得失未易秋毫輕。
作歌聊用寫情素，擁鼻微吟同洛生。